《天宫寺》
宋代·洪朋

昨日头岑卧，何曾越门限。徐侯遣行李，邀我伊蒲馔。

天宫布金地，长者何代建。柴门实咫尺，佛事亦俨焕。

道人呈家风，秋蔬更香饭。玉麈对胡床，凉飙飒河汉。

晚来上方上，千里人纵观。平生蓬蒿底，所适鱼鸟愿。

佳人赠我诗，烂若锦绣段。圣哲期暮年，抚事一长叹。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。